27/06/2014 | Administración LocalMunicipal
Ribeira
Decreto da Alcaldía polo que se modifican os horarios das terrazas de hostalería

Na data 17/06/2014, o alcalde do Concello de Riveira ditou o Decreto que se expón a continuación en relación aos horarios de funcionamento das terrazas de hostalería no termo municipal. O que se publica para xeral coñecemento, facendo saber que contra o citado Decreto poderase interpoñer recurso contencioso-administrativo ante o Xulgado Contencioso Administrativo de Santiago de Compostela, no prazo de dous meses, contado desde o día seguinte ao da publicación do mesmo. Con carácter potestativo e previo poderase interpoñer recurso de reposición ante o órgano que ditou o citado Decreto, no prazo dun mes, contado desde o día seguinte ao da publicación do mesmo; neste caso non se poderá interpoñer recurso contencioso-administrativo ata que sexa resolto expresamente ou se producira a desestimación presunta do recurso de reposición interposto. Neste último suposto, o prazo para a interposición do recurso contencioso-administrativo será de seis meses, contado desde o día seguinte a aquel no que se produza a desestimación presunta do recurso de reposición interposto. Todo iso sen prexuízo de que se poida exercitar calquera outro que estime procedente. O artigo 6 da Ordenanza municipal reguladora das terrazas e quioscos de hostalería establece, nos apartados 1 e 2, o seguinte horario de funcionamento das terrazas situadas tanto en solo de titularidade e uso público como en solos privados, así como o das terrazas con pechamentos estables e os quioscos permanentes (sen prexuízo da súa prórroga en época de festas): Ata a 1.30 da madrugada nos meses de maio, xuño, xullo, agosto e setembro Ata as 12.00 da noite durante o resto do ano entre semana Ata a 1.00 da madrugada en venres e sábados do resto do ano O apartado 4 do dito artigo permite modificar estes horarios, mediante decreto da Alcaldía, por circunstancias xustificadas. Neste sentido, compre ter en conta que na época estival as circunstancias climatolóxicas fan que os espazos exteriores dos establecementos de restauración e ocio nocturno teñan unha maior demanda que o interior dos locais, polo que resulta coherente unificar os horarios das terrazas cos da actividade recreativa correspondente. Pero para evitar molestias excesivas aos veciños dos edificios colindantes, cuxo dereito ao descanso é obrigado respetar, considérase oportuno establecer o límite máximo que a normativa autonómica en vigor fixa para a actividade de “cafetería”. Polo exposto, e ao abeiro do artigo 6.4 da Ordenanza municipal reguladora das terrazas e quioscos de hostalería, e no uso das atribucións que me confire a normativa de réxime local en vigor, RESOLVO: Modificar, para o período comprendido entre a data de hoxe e o 15 de setembro de 2014, os horarios de funcionamento das terrazas de hostalería autorizadas no termo municipal, de xeito que o horario de peche de cada terraza sexa o que a Orde autonómica do 16 de xuño de 2005 fixa para o establecemento principal, co límite máximo que a dita norma establece para as cafeterías. Riveira, 17 de xuño de 2014 O alcalde A secretaria xeral Manuel Ruíz Rivas María Cacharro López